Primarul din Tulcea, Constantin Hogea, arestat preventiv la sfârșitul lunii mai după ce a fost acuzat de luare de mită și de efectuare de operațiuni financiare ca acte de comerț incompatibile cu funcția, a părăsit arestul IPJ Galați, în noaptea de luni spre marți, fiind plasat în arest la domiciliu.

Primarul Constantin Hogea a părăsit arestul Inspectoratului de Poliție al Județului Galați imediat după miezul nopții, potrivit unor surse judiciare, transmite corespondentul MEDIAFAX.

Astfel, a fost pusă în aplicare hotărârea definitivă formulată, vineri, de instanța Curții de Apel Galați, care a respins contestația procurorilor DNA la măsura arestului la domiciliu pentru 30 de zile, începând din 28 iulie, luată de către magistrații Tribunalului Galați, săptămâna trecută, în cazul lui Constantin Hogea.

Miercuri, Tribunalul Galați decisese ca Hogea să fie plasat în arest la domiciliu pentru 30 de zile, din 28 iulie până în 26 august.

În acest caz, procurorii DNA au făcut, în 28 mai, percheziții la sediul Primăriei Tulcea, la locuința primarului Constantin Hogea și la mai multe firme care ar fi încheiat contracte cu Primăria.

Ulterior, primarul municipiului Tulcea și soția acestuia au fost duși la sediul DNA Galați, pentru audieri, unde anterior fusese dusă și o angajată a Primăriei.

Procurorii DNA Galați i-au reținut pe primarul municipiului Tulcea, Constantin Hogea, pentru luare de mită, efectuare de operațiuni financiare ca acte de comerț incompatibile cu funcția, atribuția sau însărcinarea pe care o îndeplinește o persoană ori încheierea de tranzacții financiare utilizând informațiile obținute în virtutea funcției, atribuției sau însărcinării sale, dacă sunt săvârșite în scopul obținerii pentru sine sau pentru altul de bani, bunuri sau alte foloase, în formă continuată, și pe Cornel Constantin Georgescu, administratorul unei firme, pentru dare de mită.

În același dosar, procurorii au dispus punerea în mișcare a acțiunii penale și luarea măsurii controlului judiciar, pentru 60 de zile, față de soția primarului, Valeria Hogea, administrator al unei societăți comerciale, aceasta fiind acuzată de complicitate la luare de mită și complicitate la efectuarea de operațiuni financiare ca acte de comerț incompatibile cu funcția, atribuția sau însărcinarea pe care o îndeplinește o persoană ori încheierea de tranzacții financiare utilizând informațiile obținute în virtutea funcției, atribuției sau însărcinării sale, dacă sunt săvârșite în scopul obținerii pentru sine sau pentru altul de bani, bunuri sau alte foloase, în formă continuată.

Procurorii i-au mai pus sub control judiciar pe Valer Constantin Pop și Maria Brudiu, arhitectul șef și, respectiv, secretarul Primăriei Tulcea, pentru abuz în serviciu dacă funcționarul public a obținut pentru sine sau pentru altul un folos necuvenit.

Procurorii fac acte de urmărire penală în această cauză și față de alte persoane.

Potrivit anchetatorilor, în 26 octombrie 2007, Constantin Hogea, Valer Constantin Pop și Maria Brudiu au semnat și au eliberat pentru firma administrată de Cornel Constantin Georgescu o autorizație de construire a unui bloc de locuințe situat în imediata apropiere a unor obiective cu regim special, fără a fi obținute avizele prealabile de la Ministerul Justiției și Ministerul Apărării Naționale, conform legislației în vigoare.

În urma înțelegerii cu Cornel Georgescu privind autorizația de construire, dar și pentru a proteja interesele financiare ale acestuia, a cărui societate avea încheiate mai multe contracte de prestări de servicii și execuție de lucrări cu Primăria Tulcea, la finalizarea lucrărilor, adică în 21 ianuarie 2009, primarul Constantin Hogea ar fi primit mită un apartament cu trei camere situat în acel imobil, ocupat în prezent de fiica edilului.

Primarul municipiului Tulcea mai este acuzat că, începând din ianuarie 2015, a desfășurat operațiuni financiare ca acte de comerț incompatibile cu funcția, „în sensul că, uzând de funcția pe care o deținea, s-a comportat ca administrator de fapt al unei societăți comerciale” care aparține soției sale.

În 29 mai, Constantin Hogea a fost arestat preventiv, în urma unei decizii a Tribunalului Galați, instanța dispunând atunci instituirea controlului judiciar în cazul lui Cornel Georgescu.

Constantin Hogea este la al treilea mandat consecutiv de primar al municipiului Tulcea.